Törkeästä ihmiskaupasta ja lapsipornosta epäillyn 54-vuotiaan lehtorin tietokoneilta on löytynyt satoja tuhansia Skype-viestejä.

Yliopistolehtori saalisti lapsiuhrejaan Skypessä. Poliisi löysi miehen tietokoneilta kolmisensataa aiheeseen liittyvää viestiä (kuvituskuva).

Vangitun lehtorin kuvia on levitetty netissä.

Poliisi on saanut valmiiksi poikkeuksellisen rikostutkinnan, jossa epäillyn ihmiskaupan uhri ja tekijä ovat kummatkin suomalaisia.

Uhri on Iltalehden tietojen mukaan varhaisteini-iässä oleva tyttö. Keski-Suomesta kotoisin oleva perheellinen yliopistolehtori piti lasta käytännössä seksiorjanaan yli kolmen vuoden ajan.

Sai valtaansa

Tammikuun puolivälissä vangitun 54-vuotiaan miehen epäillään suostuttamalla ja pakottamalla saaneen uhrinsa niin riippuvaiseksi itsestään, ettei tämä uskaltanut vastustaa miehen vaatimuksia.

IL:n tietojen mukaan viestittelystä alkanut yhteydenpito johti eroottisten kuvien lähettelemiseen, tapaamisiin ja lopulta varsinaiseen seksisuhteeseen. Mies järjesti tapaamisia eri puolille maata, muun muassa Helsinkiin.

Tyttöön kohdistunut rikossarja alkoi keväällä 2011 ja jatkui osittain vielä tämän vuoden tammikuun puoliväliin, jolloin poliisi otti miehen kiinni.

Törkeän ihmiskaupan lisäksi miestä epäillään törkeästä lapsen seksuaalisesta hyväksikäytöstä, lukuisista pahoinpitelyistä sekä tuhansien lapsipornokuvien hallussapidosta.

Määrä ei selvillä

Mies saalisti uhrejaan Skypessä esiintyen nuorena henkilönä. Hänen tietokoneiltaan löytyi jopa kolmisensataatuhatta aiheeseen liittyvää viestiä. Poliisi ei kuitenkaan ole pystynyt selvittämään uhrien todellista määrää.

- Emme ole saaneet selvitettyä nimimerkkien takana olevien henkilöllisyyttä, myöntää tutkintaa johtava rikoskomisario Jukka Larkio Helsingin poliisista.

Yliopistolehtorin viestintävälineiltä löytyneen materiaalin perusteella miestä epäillään tuntemattomiksi jääneiden uhrien osalta liki kymmenestä eriasteisesta lapseen kohdistuvasta seksirikoksesta. Valtaosa niistä liittyy uhreiksi epäiltyjen alaikäisten lähettämiin seksikuviin sekä lapsipornon levitykseen.

Rikoskomisario Larkio kuvaa rikossarjaa poikkeukselliseksi.

- Ihmiskauppatapaukset liittyvät yleensä joko prostituutioon, laittomaan työntekoon tai maahanmuuttoon. Tämänkaltaista, näin nuoreen henkilöön kohdistunutta rikosta ei aiemmin ole tullut vastaan.

Kovat tuomiot

Rikoslaki määrittelee ihmiskaupan toteutuneen, jos joku käyttämällä hyväksi toisen riippuvaista asemaa tai turvatonta tilaa ottaa toisen määräysvaltaansa tai siihen rinnastettavan seksuaalisen hyväksikäytön kohteeksi.

Törkeästä ihmiskaupasta on kyse, jos tekijä käyttää väkivaltaa, uhkausta tai kavaluutta tai jos rikos kohdistuu kahdeksaatoista vuotta nuorempaan lapseen tai henkilöön, jonka kyky puolustaa itseään on olennaisesti heikentynyt. Rikoksesta seuraa enimmillään kymmenen vuoden vankeustuomio.

Poliisi lähettää esitutkinnan syyttäjälle lähipäivinä. Syytteen nostamisen määräaika on 21. huhtikuuta.